Հանս Հոթեր

Հանս Հոթեր (, ), գերմանացի օպերային երգիչ, բաս-բարիտոն։ Առաջին հերթին հայտնի է որպես գերմանացի կոմպոզիտոր Ռիխարդ Վագների օպերաների համապատասխան դերեգերի կատարող (Վոտան, «Նիբելունգի մատանին»)։

Կենսագրություն 
Մյունխենում ուսումնասիրել է փիլիսոփայություն և եկեղեցական երաժշտություն, հայտնի տենոր Մատիաս Ռյոմերի մոտ սովորել է երգեցողություն։ Առաջին անգամ ելույթ է ունեցել Մյունխենում 1929 թվականին։ 1930 թվականին կայացել է երգչի օպերային առաջնաելույթը Տրոպաուում (Օպավա) (Մոցարտի «Կախարդական սրինգ» օպերայում կատարել է հռետորի դերերգը)։ 1932-1934 թվականներին հանդես է եկել Պրահայում, 1934-1938 թվականներին՝ Համբուրգի օպերայում (այստեղ մասնակցել է Վինֆրիդ Ցիլլիգի «Զոհը» օպերայի պրեմիերային), 1939 թվականից՝ Վիեննայի օպերայում։

1937 թվականից ընդգրկվել է Մյունխենի օպերայի թատերախմբում։ Մասնակցել է Ռիխարդ Շտրաուսի «Խաղաղության օրը» (հուլիսի 24, 1938 թ․, պարեկի դերերգ) և «Կապրիչիո» (հոկտեմբերի 28, 1942 թ․, Օլիվիեի դերերգ) օպերաների պրեմիերաներին։ Ակնկալվում էր նաև նրա մասնակցությունը «Դանայիի սերը» օպերայի պրեմիերային, սակայն պատերազմի պատճառով պրեմիերան հետաձգվեց և արդյունքում բեմադրվեց այլ կազմով։ 1941 թվականին առաջին անգամ հանդես է եկել որպես երգացանկի կատարող՝ կատարելով Շուբերտի «Ձմեռային ճանապարհ» ցիկլը։

1939 թվականից հյուրախաղերով հանդես է եկել Փարիզում, 1940 թվականից՝ Միլանում, 1947 թվականից պարբերաբար ելույթ է ունեցել Լոնդոնում, 1949 թվականից՝ Բուենոս Այրեսում, 1950-1954 թվականներին՝ Նյու Յորքում։ Մասնակցել է Զալցբուրգի և Էդինբուրգի փառատոններում։ Երգչի կարիերայի գագաթնակետը պարբերապար ելույթներն էր Բայրեյթի փառատոնին (1952-1966)։

1971 թվականին մասնակցել է Գոթֆրիդ ֆոն Էյնեմի «Ծեր կնոջ այցը» օպերայի պրեմիերային Վիեննայի պետական օպերայում։

1972 թվականին պաշտոնապես ավարտել է օպերային կարիերան, սակայն դեռ երկար հանդես է եկել ոչ մեծ դերերով և շարունակում էր կատարել երգեր։ Լոնդոնում, Վիեննայում, Մյունխենում, Ցյուրիխում և Համբուրգում աշխատել է որպես օպերային ռեժիսոր։ 1977 թվականից Վիեննայի երաժշտական ակադեմիայի պրոֆեսոր։

Ծանոթագրություններ

Գրականություն 
 Hotter, H. Hans Hotter: Memoirs (Edited and translated by Donald Arthur, with forewords by Dietrich Fischer-Dieskau and Zubin Mehta), UPNE, 2006. ISBN 1-55553-661-1.
The Times, "Obituary: Hans Hotter", 13 December 2003
 Turing, Penelope, "Hans Hotter: Great German bass baritone famed for his Wagnerian roles", The Guardian, 13 December 2003.

Արտաքին հղումներ 
 Հանս Հոթերի կենսագրությունը  
 Հանս Հոթերի սկավառակագրությունը 
 Հանս Հոթերի լուսանկարները 

Գերմանացի օպերային երգիչներ
Բաս-բարիտոններ
Գերմանացի դերասաններ
20-րդ դարի օպերային երգիչներ
Մյունխենի համալսարանի շրջանավարտներ